Zuma wil glo gedeelte van Nkandla terugbetaalPres. Jacob Zuma Foto: Elmond Jiyane Volgens Zuma is ŉ skikkingsvoorstel by die konstitusionele hof ingedien. Die voorstel is dat Pravin Gordhan, minister van finansies, en Kimi Makwetu, ouditeur-generaal, moet vasstel watter gedeelte van die geld Zuma moet terugbetaal. “Die president stel voor dat die beslissing van die bedrag wat hy moet betaal onafhanklik en onpartydig bepaal moet word om sodoende ŉ einde te bring aan die uitgerekte geskil in ‘n wyse wat voldoen aan die aanbevelings van die openbare beskermer,” het die presidensie in ŉ verklaring laat Dinsdagaand gesê. “Gegewe die beswaar deur een van die partye oor die betrokkenheid van die SAPD, soos deur die openbare beskermer vereis, moet die ouditeur-generaal en minister van finansies op versoek van die hof die proses uitvoer wat deur die openbare beskermer voorgestel is.” Thuli Madonsela se verslag in 2014 het bevind dat Zuma en sy gesin onbehoorlik gebaat het by die opgraderings aan sy Nkandla-woning. Madonsela het voorgestel dat Zuma ŉ gedeelte van die geld wat nie vir veiligheidsverwante opgraderings gebruik is nie moet terugbetaal en dat die nasionale tesourie in samewerking met die polisie moet bepaal wat die bedrag is. Die minister van polisie het egter hierna ook ŉ verslag oor Nkandla saamgestel en bevind dat die opgraderings alles veiligheidsverwant was en dat Zuma geen geld hoef terug te betaal nie, maar dat daar eerder nog opgraderings gedoen moet word. Zuma se aanbod kom ŉ week voor die konstitusionele hof ŉ saak deur opposisiepartye sou aanhoor. Die DA en EFF het versoek dat Zuma ŉ gedeelte van die koste moet terugbetaal soos deur Madonsela aanbeveel is. Die saak is veronderstel om op 9 Februarie aangehoor te word, twee dae voor Zuma se staatsrede. Zuma se staatsrede verlede jaar is in chaos gedompel toe EFF-LP’s en veiligheidsmagte slaags geraak het. EFF-LP’s het onophoudelik “pay back the money” gedreunsing voordat hulle uit die parlement verwyder is. Die presidensie het egter in Dinsdagaand se verklaring volgehou dat Zuma nie aanspreeklik gehou kan word vir die oortredings wat tydens die Nkandla-projek begaan is nie. “Daar is steeds ondersoeke aan die gang oor hoe die ongerymdhede plaasgevind het en na die amptenare en konsultante wat daarby betrokke was,” het die presidensie gesê. “Die verslag het spesifiek bevind dat die president niks verkeerd gedoen het nie.” Volgens Zuma was hy nog deurentyd bereid om by te dra vir die waardetoename van sy eiendom solank dit op ŉ objektiewe manier bepaal word. Volgens Zuma ondersteun hy die behoefte om die saak finaal af te handel.